text: kombinationsdom
  
  publiceret: 2009-01-31 18:26:22+01:00
  Kombinationsdom, delvis betinget, delvis ubetinget dom. En kombinationsdom kan fx lyde på fængsel i ni måneder, dog således at fuldbyrdelsen af seks måneder udsættes og bortfalder efter udløbet af en prøvetid. Retten behøver ikke at udmåle den betingede del af dommen; maksimalt seks måneders fængsel kan gøres ubetinget.
  Kombinationsdomme kan anvendes for at opnå en anden fordeling af en sanktions ubetingede og betingede del end den, der følger af reglerne om prøveløsladelse. Derved kan retten fx øve indflydelse på vægtningen af det forsorgsmæssige behov og det straffebehov, som hensynet til retsfølelsen tilsiger.
  En kombinationsdom kan også anvendes ved påkendelse af uensartet kriminalitet, fx spirituskørsel og berigelsesforbrydelse; i sådanne tilfælde kan den betingede del af dommen indeholde vilkår om samfundstjeneste. Reglerne om kombinationsdom står i Straffeloven §§ 58 og 64.